Ξεκίνησαν στο «γνωστό» κεντρικό ξενοδοχείο της Αθήνας οι διαπραγματεύσεις κυβέρνησης και δανειστών προκειμένου να συμφωνήσουν στις 13 προαπαιτούμενες δράσεις οι οποίες θα οδηγήσουν στην εκταμίευση της υποδόσης του 1 δισ. ευρώ, ενώ θα ανοίξουν και το δρόμο για την πρώτη αξιολόγηση του τρίτου Μνημονίου

Οι επικεφαλής των τεχνικών κλιμακίων των δανειστών κ.κ. Ντέκλαν Κοστέλο (ΕΕ), Ράσμους Ρέφερ (ΕΚΤ), Ντέλια Βελκουλέσκου (ΔΝΤ) και Νίκολα Τζιαμαρόλι (ESΜ), έχουν από το απόγευμα της Τρίτης διαδοχικές συναντήσεις με τους υπουργούς της κυβέρνησης που σχετίζονται με τα 13 προαπαιτούμενα προκειμένου να έρθουν σε συμφωνία μέχρι το βράδυ της Παρασκευής και στη συνέχεια η κυβέρνηση να φέρει στη Βουλή το πολυνομοσχέδιο με στόχο να ψηφιστεί έως τις 18 Δεκεμβρίου.

Σύμφωνα με το πρόγραμμα την Τρίτη, οι συναντήσεις έχουν ως εξής:

-Συνάντηση του υπουργού Περιβάλλοντος και Ενέργειας, Πάνου Σκουρλέτη με το κουαρτέτο για το ελληνικό σχέδιο-ισοδύναμο για την περαιτέρω ανεξαρτητοποίησης του ΑΔΜΗΕ, του διαχειριστή του συστήματος ηλεκτρικής ενέργειας. Το σχέδιο της κυβέρνησης προβλέπει παραχώρηση του 51% του ΑΔΜΗΕ από την ΔΕΗ στο ελληνικό Δημόσιο με αντάλλαγμα μετοχές του Δημοσίου (π.χ. των ΕΛΠΕ) και την πώληση του 49% σε ιδιώτες. Ανοιχτό παραμένει το θέμα του μάνατζμεντ του νέου φορέα με τους δανειστές να επιμένουν να δοθεί στους ιδιώτες. Ο κ. Σκουρλέτης μετά από λίγη ώρα αποχώρησε από τη συνάντηση για να παραστεί σε εκδήλωση για τον πρόεδρο της Αιγύπτου, ωστόσο η συζήτηση συνεχίστηκε με τα τεχνικά κλιμάκια. Το ραντεβού του υπουργού με τους επικεφαλής θα επαναληφθεί το απόγευμα της Τετάρτης

-Συνάντηση του αναπληρωτή υπουργού Διοικητικής Ανασυγκρότησης Χριστόφορου Βερναρδάκη, με τους επικεφαλής των τεχνικών κλιμακίων προκειμένου να γεφυρωθούν οι διαφορές στο θέμα του ενιαίου μισθολογίου στο Δημόσιο.

-Ραντεβού του υπουργού Ανάπτυξης Γιώργου Σταθάκη, για το θέμα της διαχείρισης των κόκκινων δανείων και τη νομοθέτηση της αδειοδότησης των μη τραπεζικών ιδρυμάτων (distress funds) για τη διαχείριση σε πρώτη φάση των επιχειρηματικών κόκκινων δανείων. Σειρά θα έχει τον Ιανουάριο η συζήτηση για τα κόκκινα στεγαστικά και τα δάνεια των μικρομεσαίων επιχειρήσεων.

Την ίδια ώρα το Euro Working Group έδωσε στη δημοσιότητα τη λίστα με τα 13 προαπαιτούμενα που θα πρέπει να εκπληρώσει η Ελλάδα προκειμένου να πάρει το 1 δισ. ευρώ.

Η λίστα με τα 13 προαπαιτούμενα